  Анжелика Тихонова корреспондент Удмурт дышетскисьёслэн ӵектосъёсъя офиссы школа ӵектосъёс кылдытонъя мультипликационной юрттэт-конструктор кылдытӥз. Со сярысь элькунысь дышетонъя но тодосъя министерстволэн пресс-службаез ивортӥз. Мультипликационной юрттэт (пособие) кылдытӥсьёслэсь командазэс туэ куарусёнэ кылдытӥзы. Отчы мерлыко ӵектосъёс кылдытон удысысь экспертъёс но практикъёс, графика дизайнъя но анимацияя ӧнерчиос пыризы. Нош тросэз командае пыриськисьёс Удмуртиысь школаосын дышетскисьёс луизы. Соос конкурс пыр потӥзы но Удмурт дышетскисьёслэн ӵектосъёсъя офисазы тодон-валан люказы. Конструкторе вить мультипликационной сериос пыро. Соос бӧрсьысь бӧрсе уж нуон сярысь валэкто. Оглом 30 минутлэсь кемагес кыстӥсько. Историослэн геройзы Петя нимо дышетскись луэ. Со ӵектос гожтыны малпа. Солэн примерез вылын мультипликационной юрттэтлэн авторъёсыз ӵектос уж сярысь пыр-поч верало. Котькуд сериын валэктон сёто, отын ик шуг-секытэз, ужпумъёсты, амалъёсты, йылпумъянъёсты но мукетсэ эскеро Мультипликационной пособие кылдытон бордын ужан туж тунсыко вал. Дышетскисьёс уж борды туж мыло-кыдо басьтӥськизы. Сценарий гожъязы, суредаськизы, ченгешизы, лэсьтӥзы. Ми роликъёсмес элькунысь куд-ог школаосын возьматӥм ини. Трос гинэ умой отзывъёс басьтӥм Юлия Шахтина, ӵектослэн координаторезӴектослэн авторъёсыз оско, материалзы дышетскисьёслы гинэ ӧвӧл, ӵектосъёс бордын ужаны вань малпасьёслы пайдаё луоз. Пусъём, конструкторен Грак ёросысь Пуклё черкогуртысь школаын но Кез ёросысь Кузямувыр гуртысь школаын дышетскисьёсты тодматӥзы ини. Ӵектосэз Росмолодёжлэсь утэм грантлы луыса улонэ пыӵатӥзы. Солэн йылпумъянъёсыныз 25-тӥ толсуре Ижкарысь Кузебай Герд нимо гимназиын Ӵектосъёсъя нырысетӥ школакуспо хакатонын тодматозы. Со вакытэ ик конструкторлэсь вань сериоссэ интернетэ поттозы.  Тодэ вайытом, 2021-тӥ арын Удмуртиын удмурт кылэз но литератураез дышетонъя портал ужаны кутскоз. Тегъёс: Дышетон Ижкар Удмуртия пиналъёс КузебайГерднимогимназия 100ар  